Beskuldigde nr. 1 kry uiteindelik sy dag in hof | Netwerk24
Beskuldigde nr. 1 kry uiteindelik sy dag in hof
Deur Ilse Bigalke 17 Maart 2018 00:01
Zapiro was in 2008 in omstre­denheid gedompel toe hy Jacob Zuma uitgebeeld het waar hy gereed maak om Suid-Afrika se regstelsel te verkrag.
Verlede jaar het hy op dié tema voortborduur in 'n spotprent waarin Zuma sy gulp optrek en 'n Gupta-broer regmaak om Suid-Afrika te verkrag.
Dié beelde het onwillekeurig by 'n mens opgedoem by die aanhoor van die nuus dat die geregtigheidswiel gister uiteindelik vir Zuma begin draai het nadat adv. Shaun Abrahams, baas van die nasionale vervolgingsgesag (NVG), aangekondig het Zuma gaan "beskuldigde nr. 1" wees in 'n saak waarin hy op 18 aanklagte van korrupsie, bedrog, geldwassery en rampokkery tereg gaan staan.
Die voormalige president het telkens in sy ampstermyn volgehou hy kan nie vir sy "dag in die hof" wág nie, maar onder die oppervlak het hy gepaddle dat dit bars om te probeer verseker dié dag breek nooit aan nie.
Sy gesig het op 18 Desember boekdele gespreek toe Cyril Ramaphosa dr. Nkosazana Dlamini-Zuma met 'n kortkop in die wedloop om die ANC-presidentskap geklop het. Agter sy eks se rokspante sou hy kon skuil, maar Ramaphosa is 'n perd van 'n ander kleur.
Zuma se "nalatenskap" aan Suid-Afrika sluit in grootskaalse plundering en korrupsie, Nkan­dlagate, rassespanning, asook die Zumafisering van staats- en waghondinstellings. Talle ervare aanklaers het die pad gevat weens sy politieke inmenging in en ontmagtiging van die NVG en ander instellings.
Die NVG gaan derhalwe nie die saak teen Zuma (of oor staatskaping) wen deur bloot by die hof op te daag nie. Dít is bewys deur die opstopper wat 'n onbekwame regspan verlede week in die hof gekry het in die eerste ronde van die saak teen die Guptas (oor die Estina-suiwelprojek).
Kom ons hou styf duim vas dat geregtigheid wel sal seëvier nadat die Zupta-wegholbrand die land van talle bates gestroop het.
Om die uitgeslape Zuptas in die hof te troef, sal Ramaphosa sy voorganger se aanstellings in kernposte ongedaan moet maak. Voor in dié koor is Abrahams self, 'n Zuma-man in murg en been.
Vir gewone Suid-Afrikaners was dit gister van deurslaggewende belang om te sien dat nie eens die president bo die reg verhewe is nie. Maar sy hofsaak gaan in dié opsig 'n toets vir ons regstaat wees – Zuma sal sonder vrees, bevoorregting of vooroordeel verhoor moet word.
Die reële gevaar bestaan natuurlik dat Zuma se regspan die saak jare lank kan uitrek en, soos die spreekwoord lui, word geregtigheid misken as dit uitgestel word. Voorts is daar uiteindelik 'n moontlikheid van 'n politieke amnestie.